Vážení rodičia,

po stretnutí rodičov detí (kt. sa hlásia do DFS Magdalénka) som dospela k názoru, že nie všetci rodičia vedia, čo to znamená, ak svoje dieťa prihlásia do takého zoskupenia, akým je detský folklórny súbor. Tým myslím nielen konkrétny DFS ako je Magdalénka, ale všeobecne.

Rozmýšľala som nad tým a rozhodla som sa, že to celé objasním. Možno to v budúcnosti využijeme ako informačný materiál pre všetkých nových záujemcov, aby vopred vedeli, čo môžu očakávať, ak sa ich dieťa stane členom DFS.

**l. Poslanie DFS Magdalénka.**

DFS Magdalénka združuje záujemcov o prácu s deťmi a mládežou v oblasti tradičnej ľudovej kultúry. Svojich členov vedie k spoznávaniu a osvojeniu rôznych prvkov a foriem z tejto oblasti.

* **Ak sa dieťa stane riadnym členom DFS stáva sa vlastne jedným z koliesok v kolektíve.**
* **Súbor sa vo svojej činnosti snaží rozvíjať u detí stránku pohybovú, spevácku, ako aj dramatický prejav a vystupovanie na verejnosti.**
* **V každej skupine podľa veku a schopností jednotlivcov sa snažíme prihliadať aj na ich osobitosť.**
* **Niektoré deti sú totiž zdatnejšie pohybovo, niektoré spevácky, iné sú lepšie v dramatickom prejave. Z tohto dôvodu sú aj choreografie v jednotlivých skupinách prispôsobované vždy na daný stav detí. V niektorom roku sú viac tanečné inokedy viac hravé a spevácke.**
* **Podľa toho v čom dieťa vyniká viac, je potom zaradené v rámci choreografie na to ktoré miesto.**
* **Sú deti ktoré sa prejavia viac a ihneď. Potom tie, ktorým to trvá aj niekoľko rokov kým nadobudnú istotu a prejavia sa.**
* **Aj keď vo väčšine prihliadame na jednotlivcov sú chvíle (napr. súťažné prehliadky, vystúpenia na festivaloch a pod.), keď musíme vo väčšej miere prihliadnuť na to, aby jednotlivé vystúpenia boli na úrovni, ktorá zodpovedá kritériám daného podujatia.**
* **Znamená to, že vtedy sa dostanú do popredia tí členovia súboru, ktorí dokážu obsiahnuť všetky tri zložky - pohyb, spev aj dramatický prejav.**

**Členovia sú v každom DFS rozdelení do skupín podľa veku.**

(Niektoré súbory mávajú ešte aj iné rozdelenia)

Bolo by zbytočné o tom viac rozprávať, lebo okrem základného rozdelenia, ktoré uvediem a ktoré je v každom súbore, je tam potom ešte aj iný prístup a to nielen k tomu ako súbor vyzerá z vonkajšieho pohľadu nezainteresovaného človeka, ale aj ku svojim členom.

**My sa snažíme v prvom rade o to, aby sa dieťa ako člen v tomto kolektíve dobre cítilo, aby sa vytvorili príjemné kamarátske vzťahy.** Nesnažíme sa vzbudzovať u detí súťaživosť a predvádzanie sa jedného na úkor ostatných. Naopak, snažíme sa ich naučiť istej spolupatričnosti. Snažíme sa o to, aby mali k sebe vzájomnú úctu a cítili aj vzájomnú zodpovednosť za celý kolektív. Učíme ich, aby si navzájom pomáhali - starší mladším, šikovnejší tým, ktorým to až tak nejde.

Aj keď počas nácvikov je to všelijaké, tento systém sa nám veľmi osvedčil na letnom sústredení, kedy sme mali možnosť spoznať deti v inej situácii, v inom prostredí a porovnávať s iným kolektívom.

Naše deti boli veľmi súdržné a boli si navzájom veľkou oporou. Nebolo potrebné s nimi riešiť žiadny väčší problém.

**No a teraz to rozdelenie:**

**Prípravka - skupina, v ktorej sú zvyčajne predškoláci a deti I. ročníka ZŠ.**

V posledných rokoch vznikol tlak zo strany rodičov, aby sme prijímali deti mladšie ako 5 rokov. Po skúsenostiach za cca 4 roky však vieme povedať, že toto sa neosvedčilo, nakoľko väčšina detí nie je na takúto prácu dostatočne vyzretá. Sem - tam sa nájdu mimoriadne nadané deti a tie potom v danej skupine zákonite stagnujú a práca v skupine ich prestáva zaujímať.

Vo všeobecnosti však je to tak, že to čo sa niektoré deti učia v súbore vo veku 4 - 5 rokov (trvá im to cca 2 roky), tak starší by sa to naučili oveľa rýchlejšie.

**Tieto deti nemávajú ešte pravidelné vystúpenia. Maximálne na konci šk. roka predvedú ukážky toho čo sa počas roka naučili.**

**II. skupina - v prípade DFS Magdalénka - stredná.**

Združuje deti 2 - 4. ročníka ZŠ - aj tu sa to ale odlišuje podľa danosti (talentu) jednotlivých detí. Tieto deti už ovládajú (mali by) základy - rozcvičku, techniku jednotlivých krokov, ktoré majú v súborovom repertoári (samozrejme podľa skupín) samotné choreografie.

Členovia tejto skupiny sú podľa schopností zaraďovaní na niektoré vystúpenia prípadne festivaly a to podľa skladby programu, ktorý bude na vystúpenie daný.

**III. skupina - v prípade Magdalénky - najstaršia.**

Združuje deti 5 - 9 ročníka ZŠ. Aj v tejto skupine sa to samozrejme odlišuje podľa šikovnosti jednotlivých členov.

Členovia tejto skupiny majú náročnejšie choreografie, účinkujú na vystúpeniach, zúčastňujú sa na festivaloch .

**Sústredenia** sa zvyčajne v každom súbore vykonávajú podľa toho, čo je potrebné

urobiť.

Niekedy je to kvôli nahradeniu vypadnutých nácvikov.

Niekedy, ak je potrebná dlhšia príprava na niektoré vystúpenia, súťažné prehliadky.

Niekedy na docvičenie choreografií, ktoré neovládajú novší členovia súboru.

Je to rôzne a opäť sa to diferencuje podľa jednotlivých skupín.

Na prvý pohľad by sa mohlo zdať, že starším členom sa za ten istý finančný poplatok

venuje väčšia pozornosť. Je to však iba ten prvý pohľad.

Deti v strednej a staršej skupine sú už totiž vo všeobecnosti flexibilnejšie (samozrejme opäť podľa šikovnosti).

Deťom z najmladšej skupiny je potrebné venovať oveľa viac pozornosti a času

na obyčajné veci. Napr. len taký obyčajný príchod na javisko sa s malými deťmi musí

nacvičovať oveľa, oveľa dlhšie ako so staršími. To už ale vie každý rodič z vlastnej skúsenosti.

Kým malému dieťaťu musíte venovať pozornosť pri každom úkone napr. oblečenie, obúvanie, staršiemu môžete povedať iba „obleč sa“. A to preto, lebo ono má už tú prvú fázu za sebou. Preto je práca práve v najmladšej skupine často náročnejšia ako v tých ostatných.

**Poplatky za členstvo v DFS Magdalénka.**

Poplatok za členstvo v DFS je 20 Eur mesačne - každý člen. Tento poplatok bol odsúhlasený rodičmi a prehodnocuje sa vždy na začiatku nového šk. r. Nie je to platba za nácvikové hodiny. Ak by sme to mali prerátavať na hodiny musel by byť tento poplatok oveľa vyšší. Pri tejto platbe totiž jedna nácviková hodina by vychádzala na cca 1 Euro. A to by v tom neboli zarátané hodiny za nácviky počas sústredení, a hodiny za vystúpenia. Poplatok za členstvo však ani zďaleka nepokrýva všetky výdavky, ktoré súbor na svoju činnosť potrebuje.

Mzdy pedagógov, kroje, krojové súčiastky, obuv, rekvizity, zostavovanie nových programových čísel - choreografií, autobusová preprava na niektoré vystúpenia,...

to všetko sa uhrádza z príspevkov buď od sponzorov, z dotácie od mesta Modra a z 2%, ktoré ako občianske združenie môžeme poberať, alebo z honoráru za niektoré vystúpenia.

**Práca vedenia súboru a pedagógov**

Práca pedagógov a vedenia v súbore nespočíva iba v tom, že na nácviku odučia tú ktorú hodinu. Na túto hodinu je potrebné sa pripraviť podľa jednotlivých skupín. Príprava spočíva aj v zháňaní materiálov, kedy často celé hodiny strávime pri prezeraní rôznych nahrávok, knižných a notových materiálov na to, aby jednotlivé tance, choreografie dostatočne vypovedali o dobe, ktorú chceme v programových číslach ukázať. Pri zostavovaní programových čísel musíme prihliadať na danosti regiónu odkiaľ súbor pochádza, respektíve sa snažiť zobraziť tance a zvyky aj z iných regiónov.

Napriek tomu tieto hodiny nemajú pedag. vôbec zarátané do svojej mzdy. Túto prácu pritom vykonávajú vo svojom voľnom čase. Tieto nezaplatené hodiny majú najmä z toho dôvodu, že na to nie sú dostatočné finančné prostriedky.

**Tieto informácie som vám síce zhrnula na týchto skoro piatich stranách a predsa sú v skrátenej podobe. Takto vám chceme viac objasniť, v čom spočíva činnosť DFS.**

**Každý, kto sa rozhodne vstúpiť do kolektívu DFS, by si mal na začiatku vyjasniť, ako taká činnosť v kolektíve prebieha. V kolektívoch DFS jednotlivec sám nič nezmôže. Nedá sa mu ani veľmi prispôsobovať. V takom kolektíve musia všetci ťahať za jeden povraz. Dá sa síce tak, že niekedy niektorí ťahajú viac a iní menej, ale nemôže to byť pravidlo.**

**Ak je niekto založený individuálne, nemá vzťah, alebo chuť sa prispôsobovať, musí si v takomto prípade hľadať pre seba inú činnosť a to takú, ktorá sa dá vykonávať individuálne.**

**V DFS sa vždy v konečnom dôsledku musí brať ohľad na celok .**

**Vieme že je to ťažké. Na to je potrebná obrovská dávka ochoty, tolerancie a flexibilnosti.**

**Veľa krát sa musia potlačiť iné osobné, ale aj rodinné záujmy a to v záujme kolektívu, ktorý chce niečo dosiahnuť a ktorého členom je vaše dieťa.**

Dúfam, že sa mi aspoň čiastočne podarilo vysvetliť to, čo som možno nestihla, alebo neobsiahla pri osobných rozhovoroch.

Pevne verím, že vás to neodradí a že aj naďalej sa vaše deti budú môcť venovať tejto činnosti, ktorá je nielen pekná, ale aj užitočná a to nielen pre deti, ale aj pre nás pedagógov vás rodičov a aj celú spoločnosť.

Alžbeta Vozárová

Štatutár DFS Magdalénka.